หุ้นยุโรปปิดลบหลังเฟดลังเลปรับขึ้นดอกเบี้ย
ตลาดหุ้นยุโรปร่วงแตะระดับต่ำสุดในรอบ 2 สัปดาห์เมื่อคืนนี้ (18 ก.ย.) เนื่องจากการตัดสินใจคงอัตราดอกเบี้ยของธนาคารกลางสหรัฐ (FED) กระตุ้นความวิตกกังกลเกี่ยวกับอัตราการขยายตัวของเศรษฐกิจโลก และบริษัทผู้ส่งออกของยุโรปได้รับแรงกดดันจากการแข็งค่าของสกุลเงินยูโร
19 ก.ย. 2558

สำนักข่าวอินโฟเควสท์รายงานว่า ดัชนี Stoxx 600 ร่วงลง 1.8% ปิด (18 ก.ย.) ที่ 354.77 จุด, ดัชนี CAC-40 ตลาดหุ้นฝรั่งเศสปิดวันทำการล่าสุดที่ 4,535.85 จุด ลดลง 119.29 จุด หรือ -2.56%, ดัชนี DAX ตลาดหุ้นเยอรมันปิดวันทำการล่าสุดที่ 9,916.16 จุด ลดลง 313.42 จุด หรือ -3.06% และดัชนี FTSE 100 ตลาดหุ้นลอนดอนปิดวันทำการล่าสุดที่ 6,104.11 จุด ลดลง 82.88 จุด หรือ -1.34%
ตลาดหุ้นยุโรปปรับตัวลดลงหลังจากเฟดแสดงความลังเลในเรื่องการกำหนดนโยบายการเงินท่ามกลางความวิตกกังวลเกี่ยวกับความผันผวนของตลาด ความเสี่ยงที่เพิ่มขึ้นในตลาดโลก และอัตราเงินเฟ้อที่อยู่ในระดับต่ำของสหรัฐ
หุ้นกลุ่มยานยนต์ นำโดยหุ้นเดมเลอร์ เอจี หุ้นโฟล์คสวาเกน เอจี และหุ้นบีเอ็มดับเบิ้ลยู เอจี มีสัดส่วน 3.3% ในการฉุดดัชนี DAX ตลาดหุ้นเยอรมันปรับตัวลดลง ส่วนหุ้นดอยช์แบงก์ เอจี ร่วลง 4.4% หลังแหล่งข่าววงในระบุว่า ธนาคารยักษ์ใหญ่ของเยอรมนีมีแผนจะยกเลิกธุรกิจธนาคารสำหรับองค์กร (corporate banking) และธุรกิจหลักทรัพย์ในรัสเซีย